1236 кизоть ушетксста монголонь ушмось маладсь Мокшень масторть лямбе ширезонза. Кода пачфни венгеронь монаксь Юлиан ""мокшень ди эрзянь кафта оцязорхнень эзда фкясь сембе калконц ди тъналонц мархта макссь пря татархненди, омбоцесь мъзярошка ломанензон мархта тусь вирень кяшема васттненди"". Рашид-ад-Динонь ""Джами-ат-таварихть"" (""Сёрмадоматнень кярьксть"") эса пачфни, кле саразть кизоста (4 сентябрьста 1236 кизоня - 23 августковс 1237 кизоня) Джучинь цёранза Бату, Орда, Берке, Угетай канонь цёрац Кадан, Чагатаень унокоц Бури, Чингиз канонь цёрац Кулькан ""састь мокшетнень, буртаснень ди арджаттнень лангс эди торпингста курок сяськозь синь"". Пуреш оцязорсь арась Батунь кяденьгирдикс ди тейнза савсь сонь ушмонц мархта молемс монголхнень мархта шивалгомшири. 1241 кизоня монголонь ушмось сявозень Краку ош, Сандомир ошпанда ди Легница ош. Легница ошть ваксса тюремаса монголонь ушмось тапазь германонь ди полень ушмотне.